b'\n_START_ARTICLE_\nBilly Hayes\n_START_PARAGRAPH_\nWilliam "Billy" Hayes (s. 3. huhtikuuta 1947 New York, Yhdysvallat) on hasiksen salakuljetusyrityksest\xc3\xa4 kiinni j\xc3\xa4\xc3\xa4nyt mies, jonka tarina toimi pohjana elokuvalle Keskiy\xc3\xb6n pikajuna. Elokuva pohjautuu Hayesin samannimiseen muistelmateokseen._NEWLINE_Hayes j\xc3\xa4i kaksikymmenvuotiaana lokakuussa 1970 Turkissa kiinni pienen hasiser\xc3\xa4n salakuljetusyrityksest\xc3\xa4 ja sai elinkautisen vankeustuomion. Asia nousi valtioiden v\xc3\xa4liseksi kiistaksi, sill\xc3\xa4 Yhdysvallat halusi, ett\xc3\xa4 vankilatuomion voisi suorittaa kotimaassa. T\xc3\xa4st\xc3\xa4 ei kuitenkaan p\xc3\xa4\xc3\xa4sty sopimukseen, vaikkakin Turkki lyhensi miehen vankeustuomiota. _NEWLINE_Lokakuussa 1975 Hayes pakeni Marmaranmerell\xc3\xa4 sijaitsevalta \xc4\xb0mral\xc4\xb1n vankilasaarelta pimeyden turvin soutuveneell\xc3\xa4 ja k\xc3\xa4velem\xc3\xa4ll\xc3\xa4 l\xc3\xa4nteen Kreikan rajalle saakka._NEWLINE_Kes\xc3\xa4kuussa 2007 Hayes palasi Turkkiin ja pahoitteli siell\xc3\xa4 elokuvan maalle aiheuttamaa vahinkoa. Billy Hayesin mukaan filmi "ei vastannut h\xc3\xa4nen kokemuksiaan." Useat elokuvan kohtaukset poikkeavat Hayesin kirjassa kuvatuista tapahtumista. Erityisesti filmiss\xc3\xa4 luotu kuva Hamid-nimisest\xc3\xa4 turkkilaisvartijasta harmitti Hayesi\xc3\xa4, sill\xc3\xa4 vartija oli joutunut vangin surmaamaksi, kun elokuvassa h\xc3\xa4n tappaa vangin. Hayes piti itse\xc3\xa4\xc3\xa4n osasyyllisen\xc3\xa4 Turkin imagotappioon ja kertoi halunneensa palata Istanbuliin oikaistakseen v\xc3\xa4\xc3\xa4r\xc3\xa4n kuvan.'